**Høring av forslag til ny forskrift om pasientjournal**
Helse- og omsorgsdepartementet sender på høring forslag til ny forskrift om pasientjournal (pasientjournalforskriften). Forskriften skal erstatte dagens forskrift 21. desember 2000 nr. 1385 om pasientjournal og forskrift 17. desember 2014 nr. 1757 om tilgang til helseopplysninger mellom virksomheter. Bestemmelsene om tilgang til helseopplysninger internt i en virksomhet og mellom virksomheter er harmonisert. I motsetning til dagens pasientjournalforskrift, foreslås at den nye forskriften også skal gjelde for personell i apotek.

I samsvar med EUs personvernforordning forslås endringer som begrenser adgangen til å ta betalt for utskrift eller kopi av pasientjournalen.

Departementet har ved utarbeidelse av forskriften særskilt vurdert hvordan kravet til journalens innhold best bør presiseres, og har utarbeidet alternativt forslag til forskriftstekst. Departementet ber om høringsinstansenes vurdering av spørsmålet, se punkt 3.6.4.

Høringsuttalelser kan leveres digitalt på denne siden: lenke til den aktuelle saken på [regjeringen.no](https://svar.regjeringen.no/nb/registrer_horingsuttalelse/H2598296/)

Høringsinstansene kan registrere seg, mellomlagre svaret og laste opp vedlegg. Høringsinstansene kan også sende høringssvar uten å registrere seg. Alternativt kan høringsuttalelser sendes til Helse- og omsorgsdepartementet, Postboks 8011 Dep, 0030 Oslo.

Høringsinstansene blir bedt om å vurdere om saken bør sendes til underliggende etater eller virksomheter, tilknyttede virksomheter, medlemmer e.l. Alle kan gi høringsuttalelser. Høringsuttalelser er som hovedregel offentlige etter offentlighetsloven og vil bli publisert.

Høringsfristen er **6. august 2018.**

Med hilsen

Geir Helgeland (e.f.)
avdelingsdirektør

                                                                                Anne Sofie H. von Düring
                                                                                seniorrådgiver

Dokumentet er elektronisk signert og har derfor ikke håndskrevne signaturer